Viitorul lui Dennis Man, prezis de italieni: "El va fi liderul!"
Despre Dennis Man (25 de ani) s-a scris că a ajuns pe radarul unor echipe de top datorită prestațiilor foarte bune din acest sezon, însă internaționalul român și-a anunțat deja intențiile de a continua la Parma și din următoarea stagiune.
"Cruciații" sunt tot mai aproape de promovarea în Serie A. Parma este lider în Serie B, cu 65 de puncte, la opt puncte în fața echipei de pe locul doi, Venezia.
Parma Live: "Dennis Man va fi liderul ofensivei Parmei în următorul sezon!"
În aceste condiții, italienii de la Parma Live au făcut o analiză a lotului și au numit jucătorii care ar trebui să reprezinte nucleul în jurul căruia ar trebui construită echipa pentru a face față în Serie A.
Evident, de pe această listă nu putea lipsi numele lui Dennis Man, care a avut parte de un sezon formidabil în tricoul Parmei, în care a marcat 13 goluri și a contribuit cu șase pase decisive.
"Man a atins un echilibru mental de invidiat, iar anul viitor el va fi probabil liderul în ofensiva Parmei, mai ales dacă Ange-Yoan Bonny va fi confirmat pe postul de atacant. Francezul nu marchează multe goluri, dar le dă șansa coechipierilor săi să atace constant, o mană cerească pentru orice winger.
Probabil că se vor face anumite mutări în ofensiva echipei în perioada de mercato, dar încrederea pe care Pecchia i-a arătat-o tânărului francez arată că acesta se așteaptă ca Bonny să fie protagonist și în următorul sezon, indiferent de liga în care va evolua Parma", au scris jurnaliștii italieni.
Anunțul făcut de Dennis Man despre viitorul său
După meciurile amicale pe care România le-a disputat cu Irlanda de Nord (scor 1-1) și Columbia (scor 2-3), Dennis Man a fost întrebat despre ofertele pe care le-a primit în ultima vreme. Internaționalul român a punctat că își dorește să promoveze cu Parma în Serie A și să continue alături de "cruciați" și sezonul viitor.
"Eu nu știu despre oferte. Nu mă interesează. Sunt la Parma. Mi-aș dori să promovăm în Seria și să evoluez acolo, pentru că îmi știu colegii, știu persoanele din club, au încredere în mine și le sunt recunoscător pentru asta", a mai spus Man.
Urmăriți SPORT.RO și pe Google News